Sepah puteri merah

Sepah puteri merah (Dicaeum cruentatum) ialah spesies burung kicau dalam keluarga Dicaeidae. Dimorf mengikut jantina, burung jantan mempunyai bahagian atas biru laut dengan garis merah terang yang melurut dari mahkota ke bawah ekornya, sementara burung betina dan remaja kebanyakannya berwarna hijau muda. Ia didapati di hutan pamah lembap tropika atau subtropika dan kadang-kadang di ladang di beberapa negara di seluruh Asia Selatan dan Timur.
Taksonomi
Sepah puteri merah pada asalnya digambarkan oleh Linnaeus pada tahun 1758 dalam edisi ke-10 karyanya Systema Naturae, dengan nama binomial Certhia cruentata.   

Ia kemudiannya diklasifikasikan semula kepada genus sepah puteri Dicaeum. Epitet spesifik cruentatum 'berdarah' berasal daripada kata kerja Latin crǔentare bagi 'dibasahi darah'. Analisis genetik DNA mitokondrion bagi 70% spesies sepah puteri menunjukkan bahawa sepah puteri merah dan sepah puteri depan hitam (D. igniferum) - yang endemik di Kepulauan Sunda Kecil Indonesia - masing-masing adalah saudara dekat; burung jantan kedua-dua spesies mempunyai bulu merah di bahagian belakang mereka.

Enam subspesies telah dikenal pasti:
 D. c. cruentatum (Linnaeus, 1758) – timur Himalaya dan Bangladesh hingga China selatan, Indochina, Semenanjung Melayu dan Myanmar
 D. c. sumatranum Cabanis, 1877 – Sumatera
 D. c. niasense Meyer de Schauensee & Ripley, 1940 – Pulau Nias (di luar pantai barat Sumatera)
 D. c. batuense Richmond, 1912 – Kepulauan Batu dan Mentawai (di luar barat daya Sumatera)
 D. c. simalurense Salomonsen, 1961 – Pulau Simeulue (di luar barat laut Sumatera)
 D. c. nigrimentum Salvadori, 1874 – Borneo

Gambaran
Berukuran 9 cm (3.5 inci) dan seberat antara 7 hingga 8 gram (0.25 hingga 0.28 oz), sepah puteri merah merupakan burung kecil dengan ekor pendek. Ia mempamerkan dimorfisme seks. Burung jantan memiliki wajah, sayap dan ekor berwarna biru laut, dengan jalur berwarna merah terang dari mahkota ke atas ekor terlindungnya. Burung betina kebanyakannya hijau zaitun dengan ekor dan bahagian atas ekor terlindung dan belakang hitam. Kedua-dua jantina mempunyai bahagian bawah putih yang berkrim, mata dan kaki hitam, dan paruh melengkung kelabu. Burung muda mempunyai bulu yang sama dengan burung betina tetapi mempunyai paruh merah bata dan tidak mempunyai bontot merah terang.

Taburan dan habitat 
Ia terdapat di Bangladesh, Bhutan, Brunei, Kemboja, China, India, Indonesia, Laos, Malaysia, Myanmar, Nepal, Singapura, Thailand dan Vietnam. Tiada kajian populasi sejagat telah dijalankan; ia dianggap biasa terdapat di sepanjang sebahagian besar julatnya di Thailand, sungguhpun dianggap jarang di Bhutan dan Nepal.  Ia ditemui sehingga 1000 m (3500 kaki), di hutan pamah lembap tropika atau subtropika, kawasan hutan dan taman-taman. Di bahagian utara julatnya, ia ditemui di tenggara China hingga ke Fujian (sebagai subspesies Dicaeum c. cruentatum). Ia telah direkodkan di kedua-dua hutan asli dan perladangan di Bengal Barat di India.

Makanan
Ia dilihat memakan buah ara Ficus fistulosa dan F. grossularoides di Hutan Simpanan Bukit Timah di Singapura.  Ia turut hinggap di pokok jambu mawar di bandar Hong Kong.

Pembiakan
Sepah puteri merah menganyam sarang membentuk kantung yang tergantung tinggi di atas pokok. Sarang ini memiliki laluan masuk di sisi, biasa bagi burung dalam keluarga sepah puteri.

Galeri

 Rujukan 

  Database entry includes justification for why this species is of least concern

 Pautan luar 
 Carian Google.

Sepah Putri